CELEX: 32015R1549
Language: fi
Date: 2015-09-17 00:00:00
Title: Komission delegoitu asetus (EU) 2015/1549, annettu 17 päivänä syyskuuta 2015, maito- ja maitotuotealan tilapäisistä poikkeustoimenpiteistä voin ja rasvattoman maitojauheen julkisen interventiojakson jatkamiseksi vuonna 2015 ja voin ja rasvattoman maitojauheen julkisen interventiojakson aikaistamiseksi vuonna 2016

18.9.2015   
            
            
               FI
            
            
               Euroopan unionin virallinen lehti
            
            
               L 242/28
            
         KOMISSION DELEGOITU ASETUS (EU) 2015/1549,
   annettu 17 päivänä syyskuuta 2015,
   maito- ja maitotuotealan tilapäisistä poikkeustoimenpiteistä voin ja rasvattoman maitojauheen julkisen interventiojakson jatkamiseksi vuonna 2015 ja voin ja rasvattoman maitojauheen julkisen interventiojakson aikaistamiseksi vuonna 2016
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 219 artiklan 1 kohdan yhdessä sen 228 artiklan kanssa,
   sekä katsoo seuraavaa:
   
               (1)
            
            
               Venäjä otti 7 päivänä elokuuta 2014 käyttöön tiettyjen tuotteiden, kuten maidon ja maitotuotteiden, tuontikiellon unionista Venäjälle. Tämä kielto on aiheuttanut markkinahäiriöitä ja hintojen huomattavaa alentumista tärkeiden vientimarkkinoiden yhtäkkiä kadotessa.
            
         
               (2)
            
            
               Venäjä jatkoi 25 päivänä kesäkuuta 2015 EU:sta peräisin olevien maataloustuotteiden ja elintarvikkeiden tuontikieltoa vielä vuodella eli 6 päivään elokuuta 2016 asti.
            
         
               (3)
            
            
               Lisäksi maidon ja maitotuotteiden maailmanlaajuinen kysyntä on yleisesti ottaen heikentynyt vuoden 2014 aikana ja vuoden 2015 ensimmäisinä kuukausina.
            
         
               (4)
            
            
               Voin ja rasvattoman maitojauheen hinnat unionissa ovat tämän seurauksena edelleen alentuneet, ja alentumispaineen odotetaan todennäköisesti jatkuvan.
            
         
               (5)
            
            
               Sen vuoksi on syntynyt tilanne, jossa asetuksen (EU) N:o 1308/2013 mukaisesti käytettävissä olevat tavanomaiset toimenpiteet ovat ilmeisesti riittämättömiä markkinahäiriöiden korjaamiseksi.
            
         
               (6)
            
            
               Asetuksen (EU) N:o 1308/2013 12 artiklan d alakohdassa säädetään, että voin ja rasvattoman maitojauheen julkinen interventio on mahdollista 1 päivästä maaliskuuta 30 päivään syyskuuta. Komission delegoidussa asetuksessa (EU) N:o 1336/2014 (2) säädettyjen väliaikaisten poikkeustoimenpiteiden mukaisesti vuonna 2015 voin ja rasvattoman maitojauheen julkinen interventio on mahdollista 1 päivästä tammikuuta30 päivään syyskuuta.
            
         
               (7)
            
            
               Jotta voidaan tarjota mahdollisuus hyödyntää nopeasti kaikkia mahdollisia markkinatoimenpiteitä ja varautua tilanteeseen, jossa hinnat laskevat edelleen ja markkinahäiriöt pahenevat, on keskeisen tärkeää, että julkinen interventio on mahdollista keskeytyksettä siihen asti, kunnes uusi interventiokausi alkaa 1 päivänä maaliskuuta 2016.
            
         
               (8)
            
            
               Sen vuoksi on aiheellista jatkaa voin ja rasvattoman maitojauheen interventio-ostojen jaksoa vuoden 2015 osalta 31 päivään joulukuuta 2015 saakka ja vahvistaa interventio-ostojen alkamisajankohdaksi vuoden 2016 osalta 1 päivä tammikuuta.
            
         
               (9)
            
            
               Jotta voidaan varmistaa, että tässä asetuksessa säädetyt tilapäiset toimenpiteet vaikuttavat markkinoihin välittömästi ja edistävät hintojen vakautumista, tämän asetuksen olisi tultava voimaan sitä päivää seuraavana päivänä, jona se julkaistaan,
            
         ON HYVÄKSYNYT TÄMÄN ASETUKSEN:
   1 artikla
   Poiketen siitä, mitä asetuksen (EU) N:o 1308/2013 12 artiklan d alakohdassa säädetään, jaksoa, jona voin ja rasvattoman maitojauheen julkinen interventio on mahdollista vuonna 2015, jatketaan 31 päivään joulukuuta 2015.
   Poiketen siitä, mitä asetuksen (EU) N:o 1308/2013 12 artiklan d alakohdassa säädetään, vuonna 2016 julkinen interventio on voin ja rasvattoman maitojauheen osalta mahdollista 1 päivästä tammikuuta30 päivään syyskuuta.
   2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 17 päivänä syyskuuta 2015.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 347, 20.12.2013, s. 671.
   
      (2)  Komission delegoitu asetus (EU) N:o 1336/2014, annettu 16 päivänä joulukuuta 2014, maito- ja maitotuotealan tilapäisistä poikkeustoimenpiteistä voin ja rasvattoman maitojauheen julkisen interventiojakson aikaistamiseksi vuonna 2015 (EUVL L 360, 17.12.2014, s. 13).